Senat signalizirao podršku vremenskom okviru za povlačenje iz Iraka
Nakon glasovanja u Senatu Bijela kuća je priopćila kako ovaj zakonski prijedlog nema šansu proći cijelu proceduru i postati pravosnažan
Američki Senat je tijesnom većinom glasova usvojio zakonsku mjeru kojom se financiranje rata u Iraku vezuje uz vremenski okvir za povlačenje američkih vojnika iz te zemlje do ožujka 2008. godine. Pedeset senatora glasovalo je za a 48 protiv da se odbaci republikanski amandmana kojim bi se neobvezujuća formulacija o potrošnji za Irak isključila iz tog zakonskog prijedloga. Glasovalo se uglavnom prema stranačkim linijama. Vođa senatske većine Harry Reid iz Nevade izjavio je kako ankete javnog mnijenja pokazuju da većina Amerikanaca želi da se uspostavi vremenski okvir za vraćanje vojnika kući. Dodao je da je došlo vrijeme da se predsjedniku uputi poruka. Nakon glasovanja Bijela kuća je priopćila kako ovaj zakonski prijedlog nema šansu proći cijelu proceduru i postati pravosnažan. U priopćenju se također kaže da je predsjednik Bush razočaran time što je Senat usvojio zakonski prijedlog na koji će on uložiti veto. Očekuje se da će senatori o konačnoj verziji zakonskog prijedloga teškog 122 milijarde dolara glasovati kasnije ovaj tjedan. Ova mjera trebala bi osigurati sredstva za financiranje ratova u Iraku i Afganistanu. U zakonskom prijedlogu se također traži pregrupiranje američkih snaga u Iraku, počevši za otprilike četiri mjeseca. Jučerašnje glasovanje je prva naznaka da Senat podržava vremenski okvir za povlačenje, ideja koju je već nekoliko puta odbacio ove godine. U petak je Zastupnički dom Kongresa usvojio zakonski prijedlog o financiranju rata u Iraku kojim se traži povlačenje američkih vojnika iz borbenih jedinica do kolovoza 2008. godine. Ne očekuje se da će ni Senat ni Zastupnički dom imati potrebni broj glasova da anuliraju predsjednikov veto.